**Atât de simplu şi alambicat**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Mă uit pe stradă şi e tot pustiu,

Ninge-ntr-o doară, alb şi cenuşiu,

Aş vrea să mor, să stau, nici nu mai ştiu,

De eşti aproape sau e prea târziu

Să punem ghetele la primul cat

Şi praful să-l ascundem după pat.

E-atât de simplu şi alambicat.

Să fac rocada ca să ies din mat?

Mă uit la tine şi mi-e dor de noi,

Azi parcă curge timpul înapoi

Spre vremurile-n care amândoi

Dansam şi pe zăpadă şi-n noroi.

- Se-aşterne praf de stele peste gând

Şi burgu-mi pare-un animal flămând,

Acolo, lângă zid, din când în când,

Mă-ntorc atât cât să te văd plecând.

Dac-aş putea trăi din ce-am avut

Aş strânge-n palmă ultimul minut

Şi lacrimile-acelea ce-au căzut

Sub cerul tău şi-al altui început.

Dar nu-mi ajunge timpu-nghesuit

Între noi doi şi minus infinit,

Azi te parcurg cu pasul obosit

Mi-e dor şi nu-nţeleg, unde-am greşit?

Ioan Grigoraș Liliana Trif